Title: Tuntitehtäviä
Course: Funktionaalista video-oppimateriaalia ravintola-alan S2-opiskelijoille > Section: Perhe tulee ravintolaan

Videon alussa perhe tulee ravintolaan. Ulkona on sateista ja märkää. Tarjoilija keskustelee säästä hetken asiakkaiden kanssa. Lue vielä dialogi:

Tarjoilija: Hei! Tulitteko syömään?

Äiti: Joo tultiin. Tuol on kyllä aika huono sää.

Tarjoilija: Niinpä näyttää. Ootteks te kävelly pitkän matkan?

Isä: No ei onneks. Saatiin auto parkkiin tohon lähelle, mutta kengät ehti kuitenkin kastua.

Tarjoilija: Voi ei. (lapselle) Kastuks sun kengät?

Lapsi: Ei. Näillä voi kävellä vaikka lätäkössä.

Tarjoilija: Sehän on hyvä.

1. Mitä tiedät suomalaisesta small talk -kulttuurista? Mistä asioista voi keskustella esimerkiksi vieraiden ihmisten kanssa ja mistä asioista ei ole hyvä puhua? Entä milloin suomalaiset puhuvat vieraille ihmisille ja milloin ovat mieluummin hiljaa? Keskustelkaa yhdessä. Voit lukea lisää Iltalehden artikkelista.
2. Lue dialogista, miten tarjoilija reagoi, kun asiakkaat kertovat huonosta säästä. Mieti, miksi tarjoilija sanoo niin. Mitä muuta tarjoilija voisi sanoa?
3. Kirjoittakaa keskusteluja, jotka tapahtuvat ravintolassa ja joissa tarjoilija reagoi asiakkaiden puheeseen. Alla on tilanteita, mutta voitte itse keksiä niitä lisää.

Tilanne 1: Asiakas tulee kuumana kesäpäivänä ravintolaan ja on aivan hikinen.

Tilanne 2: Asiakas tulee ravintolaan lounaalle. Hän kertoo tosi kiireisestä päivästään.

Tilanne 3: Asiakas haluaa kertoa tarjoilijalle, että hänestä tuli juuri mummo ja hän on nyt juhlimassa sitä ravintolassa.