Title: Miltä ruoka maistui?
Course: Funktionaalista video-oppimateriaalia ravintola-alan S2-opiskelijoille > Section: Perhe tulee ravintolaan

Asiakkaat ovat syöneet alkuruuan ja pääruuan. He keskustelevat siitä, miltä ruoka maistui. Lue alla oleva keskustelu.

Isoäiti: Olipa ihanaa ruokaa! Miltä teidän muiden ruuat maistu?

Lapsi: Mun kala oli hyvää. Mutta tosta mä en hirveesti tykännyt.

Isä: Se on selleriä. Se onkin sellainen vihannes, josta moni ei tykkää. Tää mun munakoisovuoka oli tosi maittavaa ja kyllä siitä vatsakin täyttyi.

Äiti: Joo mä tykkäsin siitä kans. Se ei ollu liian tulista eikä liian tomaattista mutta oli aika hyvin maustettua. (Puhuu isoäidille) Mut mä luulen, että sä oisit tykännyt siitä kans. Oliks sun salaatti maukasta?

Isoäiti: Joo mä tykkäsin kyllä tosi paljon salaatista. Se oli maustettu hunajalla ja musta niinku hunaja ja vuohenjuusto makuina sopii tosi hyvin yhteen. Mä tykkäsin kyllä siitä alkuruuastakin. Se keitto oli tosi pehmeen makusta.

Tehtävät:

1. Etsi lauseet, jossa asiakkaat kertovat, miltä ruoka maistui.
2. Etsi lauseet, jossa asiakas kysyy toiselta henkilöltä hänen mielipidettään ruuasta.
3. Millaisia verbejä ja adjektiiveja (= millainen?) asiakkaat käyttävät, kun he kertovat tai kysyvät ruuasta?
4. Verbin rektio tarkoittaa sitä, että verbi vaatii seuraavan sanan tiettyyn muotoon. Asiakkaat käyttävät paljon tykätä-verbiä. Missä muodossa tykätä-verbi vaatii toisen sanan? Mikä on siis tykätä-verbin rektio?
5. Katso nyt löytämiäsi adjektiiveja eli millainen-sanoja. Missä muodossa ne ovat?
6. Kerro puhumalla tai kirjoittamalla lempiruuistasi. Käytä ainakin verbejä tykätä ja maistua ja eri adjektiiveja.

Kielioppi lyhyesti:

Ruoka- ja ainesanojen kanssa adjektiivi on partitiivimuodossa olla-verbin jälkeen. Esimerkiksi ”Tämä ruoka on herkullista, mutta kahvi on liian kuumaa.”

Tykätä-verbin rektio on tykätä + mistä esimerkiksi ”Minä tykkään teestä.”

Maistua-verbin rektio on maistua + miltä esimerkiksi ”Tee maistuu hyvältä.”